b'\n_START_ARTICLE_\nTone Dolin\xc5\xa1ek\n_START_SECTION_\n\xc5\xbdivljenjepis\n_START_PARAGRAPH_\nDolin\xc5\xa1ek, ki se je izu\xc4\x8dil za kovinostrugarja je bil pred drugo svetovno vojno delavec v kovinski industriji. \xc4\x8clan KPJ je postal leta 1936, bil upravnik Delavskega lista in aktivist sindikalnega in kme\xc4\x8dko-delavskega gibanja. Od jeseni 1939 do junija 1941 je bil sekretar okro\xc5\xbenega komiteja KPS za Ljubljano (\xc4\x8dlan CK KPS je bil 1940-54). Po okupaciji je postal \xc4\x8dlan voja\xc5\xa1ke komisije CK KPS in sekretar vojnega komiteja v Ljubljani, kjer je vodil organiziranje vojnih skupin, organiziral odhode v partizane in ustanavljanje enot Narodne za\xc5\xa1\xc4\x8dite. Od decembra 1941 je bil sekretar pokrajinskega komiteja KPS za Gorenjsko. Marca 1942 je bil aretiran. Leto dni je pre\xc5\xbeivel v zaporu, nato so ga marca 1943 odpeljali v koncentracijsko tabori\xc5\xa1\xc4\x8de Mauthausen, kjer je postal \xc4\x8dlan komiteja tabori\xc5\xa1\xc4\x8dnega odpora._NEWLINE_Po osvoboditvi je Dolin\xc5\xa1ek opravljal \xc5\xa1tevilne politi\xc4\x8dne funkcije. Med drugim je bil predsednik Glavnega odbora zveze sindikatov Slovenije, predsednik ustavodajne skup\xc5\xa1\xc4\x8dine Slovenije, podpredsednik ljudske skup\xc5\xa1\xc4\x8dine LRS in \xc4\x8dlan njenega Prezidija, nato direktor generalne direkcije elektrogospodarstva LRS, minister kovinske in elektroindustrije Slovenije ter direktor tovarne koles Rog. Leta 1954 se je zaradi pritiska nanj s strani Edvarda Kardelja, ki naj bi zahteval od njega prisego zvestobe, odpovedal vsem  funkcijam in do upokojitve delal kot kovinostrugar.'